ིང་པོའི་སྒོམ་བཟླས་ནི། སེམས་བསྐྱེད་སྔོན་དུ་འགྲོ་བས། ཤཱུ་ནྱ་ཏཱས་སྟོང་པར་སྦྱང་། རང་གི་སྙིང་གར་ཁཾ་ཡིག་ཡོངས་སུ་གྱུར་པ་ལས། རང་ཉིད་ནམ་མཁའི་སྙིང་པོ་སྐུ་མདོག་སྔོན་པོ་ན་བཟའ་སྔོན་པོ་ཅན། ཕྱག་གཉིས་ཐུགས་ཀར་ཆོས་འཆད་ཀྱི་ཕྱག་རྒྱ་མཛད་པའི་གཡོན་པས་པདྨའི་རྩ་བ་འཛིན་པ་སྙན་གྱི་ཐད་ཀར་ཁ་བྱེ་བའི་སྟེང་ན་རལ་གྲི་སྔོ་སངས་ཅན། ནམ་མཁའི་རང་བཞིན་གྱི་ཁང་བཟང་འོད་ཟེར་སྔོན་པོ་འབར་བའི་དབུས་ན། ཁྲོ་བོ་དབྱུག་སྔོན་སོགས་འཁོར་རིག་འཛིན་མཚོན་ཆ་ཐོགས་པ་མང་པོ་དང་། རང་གི་སྤྲུལ་པ་ཁ་དོག་སྣ་ཚོགས་ཅན་མང་པོས་བསྐོར་བ། སྤྱན་གྱི་འོད་ཀྱིས་ནམ་མཁའ་ཐམས་ཅད་འོད་དང་དྲི་ཞིམ་པོས་ཁྱབ་པར་མཛད་པ། དར་དང་རིན་པོ་ཆེས་བརྒྱན་པ་ནས་ཐུགས་ཀར་ཧཱུྃ་གི་བར་ཀུན་ཏུ་བཟང་པོའི་སྐབས་དང་འདྲ། ཨོཾ་སྭསྟི་ཀ་མ་ལཱཀྵི། བི་པུ་ལ། སཾ་བྷ་ཝ། དྷརྨ་དྷཱ་ཏུ། གོ་ཙ་རེ་སྭཱ་ཧཱ། ཞེས་ཅི་ནུས་སུ་བཟླའོ། ། རྗེས་ཀྱི་བྱ་བ་དང་། ཐུན་མཚམས་ཀྱང་སྔ་མ་དང་འདྲ་བ་ལས། ནམ་མཁའི་སྙིང་པོའི་མཚན་བརྒྱ་ཀློག་པ་ཉིད་ཁྱད་པར་རོ། ༈། འཕགས་པ་ཀུན་ཏུ་བཟང་པོའི་སྒོམ་བཟླས་ནི། སེམས་བསྐྱེད་དང་ཚད་མེད་བཞི་སྔོན་དུ་འགྲོ་བས། ཤཱུ་ནྱ་ཏཱས་སྟོང་པར་སྦྱང་། སྟོང་པའི་ངང་ལས་པད་ཟླ་ལ་རང་སེམས་སྟྭཾ་ཡིག་ཡོངས་སུ་གྱུར་པ་ལས་ཀུན་ཏུ་བཟང་པོ་སྐུ་མདོག་དམར་པོ། གཡས་གང་བའི་བུམ་པ་ཐུགས་ཀར་གཏོད་ཅིང་། གཡོན་ཉི་མ་དང་པདྨ་དཀར་པོ་བསྣམས་པ། ཁྲོ་བོ་ཊཱཀྐི་རཱ་ཛ་དང་བཅས་པ། དར་དང་རིན་པོ་ཆེའི་རྒྱན་གྱིས་བརྒྱན་པ། སེམས་དཔའི་སྐྱིལ་ཀྲུང་གིས་བཞུགས་ཤིང་རྒྱལ་བ་རིགས་ལྔའི་དབུ་རྒྱན་ཅན། ཡེ་ཤེས་སེམས་དཔའ་བཛྲ་ས་མཱ་ཛཿཛཿཧཱུྃ་བྃ་ཧོཿདཔྲལ་བར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཐུགས་ཀར་ཟླ་བ་ལ་སྔགས་ཕྲེང་བཀོད་དོ། ། ཨོཾ་སྟྭཾ་ཧྲཱིཿཀ་ཡ་སྭཱ་ཧཱ། ཅི་ནུས་བཟླ། མཇུག་ཏུ་སྐུ་སྟོང་པར་སྦྱང་། དགེ་བ་བྱང་ཆུབ་དུ་བསྔོ། ཐུན་མཚམས་སུ་ཀུན་ཏུ་བཟང་པོའི་མཚན་བརྒྱ་རྩ་བརྒྱད་པ་ལ་སོགས་པ་ཅི་ནུས་སུ་འདོན་ཞིང་། ཕལ་པོ་ཆེ་དང་གསེར་འོད་དམ་པ་ལ་སོགས་པ་བཀླག་པར་བྱའོ། ། གཞན་ཡང་སྐུ་གཟུགས་ལ་མཆོད་བསྟོད་དང་སྨོན་ལམ་མང་དུ་འདེབས་པ་ནི་གོང་མ་རྣམས་ལའང་ཤེས་པར་བྱའོ། ༈། ད་ནི་དེ་དག་གི་བཟླས་ལུང་འབོགས་པའི་ཚུལ་ནི། དབང་བསྐུར་མ་ཐོབ་པ་ལ་བཟླས་ལུང་འབོགས་པ་དོན་མེད་པས་རྒྱུད་སྡེ་བཞི་གང་རུང་གི་དབང་བསྐུར་ཐོབ་པ་ལ་སྒོམ་བཟླས་ཀྱི་ལུང་སྦྱིན་པར་བྱ་སྟེ་ཐོག་མར་སྟོན་པ་ཐུབ་པའི་དབང་པོ་ལ། ཐུབ་དབང་གི་སྐུ་གཟུགས་བྲིས་འབུར་གང་རུང་ཞིག་གི་མདུན་དུ་མཎྜལ་ལ་མེ་ཏོག་གི་ཚོམ་བུ་བཀོད། མཆོད་པ་རྒྱ་ཆེར་བཤམས། ཨོཾ་ལས་བྱུང་བའི་མཆོད་པར་མོས། ཨོཾ་ན་མོ་བྷ་ག་ཝ་ཏེ། བཛྲ་སཱ་ར་པྲ་མརྡྷ་ནཱ་ཡ། ཏ་ཐཱ་ག་ཏཱ་ཡ། ཨརྷ་ཏེ་སཾམྱཀྶཾ་བུདྡྷཱ་ཡ། ཏདྱ་ཐཱ། ཨོཾ་བཛྲེ་བཛྲེ། མ་ཧཱ་བཛྲེ། མ་ཧཱ་བིདྱེ་བཛྲེ། མ་ཧཱ་ཏེ་ཛོ་བཛྲེ། མ་ཧཱ་བོ་དྷི་ཙིཏྟ་བཛྲེ། མ་ཧཱ་བོ་དྷི་མནྟྲ་ོཔ་སཾཀྲ་མ་ཎ་སརྦ་ཀརྨ་ཨཱ་བ་ར་ཎེ་བི་ཤོ་དྷ་ན་སྭཱ་ཧཱ། ཞེས་མཆོད་སྤྲིན་གྱི་གཟུངས་བཟླ། བདག་བསྐྱེད་བཟླས་པ་དང་བཅས་པ་བྱ། སྟོང་པའི་ངང་ལས། མདུན་གྱི་མཎྜལ་གྱི་སྟེང་དུ་པད་ཟླའི་གདན་ལ་ཧཱུྃ་སེར་པོ་ལས་ཐུབ་པའི་དབང་པོའི་སྐུར་གྱུར་པ་ནི་སོགས་མདུན་བསྐྱེད་བཟླས་པ་ཅི་འགྲུབ་ཀྱི་བར་དུ་བྱ། འཇིག་རྟེན་ཁམས་ནི་སོགས་ཚིགས་བཅད་སྔགས་དང་བཅས་པས་མཆོད། ཐབས་མཁས་ཐུགས་རྗེ་སོགས་ཀྱིས་བསྟོད། སློབ་མ་ལ་ཆབ་བཏང་། ནམ་མཁའ་དང་མཉམ་པའི་སེམས་ཅན་ཐམས་ཅད་རྫོགས་པའི་སངས་རྒྱས་ཀྱི་གོ་འཕང་ལ་འགོད་པར་བྱ། དེའི་ཆེད་དུ་སྒོམ་བཟླས་ཀྱི་ལུང་ཟབ་མོ་བླང་བར་བགྱིའོ་སྙམ་དུ་སེམས་བསྐྱེད་ཅིང་། ཆོས་གསན་པའི་ཀུན་སྤྱོད་རྣམ་པར་དག་པ་དང་ལྡན་པས་གསན་པར་ཞུ། དེ་ཡང་ལུས་ཅན་རྣམས་ཀྱིས་དོན་དུ་གཉེར་བྱ་མཐར་ཐུག་པ་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཁ་ོན་ཡིན་ལ། དེ་སྒྲུབ་པར་བྱེད་པའི་ཐབས་འཆད་པ་ནི་ནང་པ་སངས་རྒྱས་པ་དང་། དེ་ལས་ཀྱང་ཐེག་པ་ཆེན་པོ་བ་ཁོ་ནའི་ཁྱད་ཆོས་ཡིན་ཅིང་དེ་ལའང་དོན་སྤྱི་སྟོན་པ་བྱང་ཆུབ་སེམས་དཔའི་སྡེ་སྣོད་ལས་ཁྱད་པར་དུ་འཕགས་པ་གསང་སྔགས་རྡོ་རྗེ་ཐེག་པ་འདི་ཉིད་ལ་བརྟེན་ནས་དུས་གསུམ་གྱི་དེ་བཞིན་གཤེགས་པ་མཐའ་དག་མི་གནས་པའི་མྱང་འདས་ཆེན་པོར་གཤེགས་ཤིང་གཤེགས་པར་འགྱུར་བ་སྟེ། དེ་ལའང་འབྲས་དུས་ཀྱི་སྐུ་དང་ཡེ་ཤེས་ཀྱི་རྣམ་པ་ལམ་དུ་བྱེད་པའི་ཐབས་རིམ་པ་གཉིས་ནི་ལམ་འདིའི་ཉམས་སུ་བླང་བྱའི་རྩ་བ་ཡིན་ཅིང་དེའི་གཞི་འམ་རྩ་བརྒྱུད་སྨིན་པར་བྱེད་པ་ལ་ཐུག་པས་དེ་ཉིད་སྔོན་ཏུ་འགྲོ་དགོས། དེ་ལའང་དབང་། བྱིན་རླབས། རིག་གཏད། བཟླས་ལུང་སྟེ་རྣམ་པ་བཞིའི་བྱེ་བྲག་ཅན་དུ་བཞུགས་པ་ལས་འདིར་བྱ་སླ་ཞིང་བསྐྱེད་བཟླས་ལ་དབང་བར་བྱེད་པ་བཟླས་ལུང་འབོགས་པར་བྱེད་པ་ཡིན། དེའང་ལྷག་པའི་ལྷ་རབ་འབྱམས་དང་འབྲེལ་བའི་བཀའ་སྲོལ་མཐའ་ཡས་པ་ལས་འདིར་གངས་ཅན་ལྷ་གཅིག་འོད་དཔག་མེད་དངོས་ཇོ་བོ་རྗེ་དཔལ་ལྡན་ཨ་ཏི་ཤའི་བཀའ་སྲོལ་བཀའ་གདམས་ལྷ་བཞིར་གྲགས་པའི་ནང་ཚན་བདག་ཅག་གི་སྟོན་པ་བཀའ་དྲིན་དང་ཐུགས་རྗེ་བསམ་གྱིས་མི་ཁྱབ་པ་མཉམ་མེད་ཐུབ་པའི་དབང་པོའི་སྒོམ་བཟླས་ཀྱི་ལུང་འབོགས་པ་ལ་ཐོག་མར་ཞུ་བའི་ཡོན་ཏུ་མཎྜལ་འབུལ་འཚལ། ཅེས་མཚམས་སྦྱར་ལ་མཎྜལ་འབུལ་དུ་གཞུག། དེ་ནས་བསགས་སྦྱོང་སྤེལ་གསུམ་གྱིས་རྒྱུད་རྣམ་པར་དག་པར་བྱ་བའི་སླད་དུ་ཡན་ལག་བདུན་པ་ལྷན་ཅིག་ཏུ་གསུང་བར་ཞུ། ཇི་སྙེད་སུ་དག་སོགས་བརྗོད། ཐེག་པ་ཆེ་ཆུང་ཐམས་ཅད་ཀྱི་ལམ་གྱི་སྒྲུབ་ཐབས་མཐའ་དག་གི་སྔོན་དུ་འགྲོ་བ་སྐྱབས་སུ་འགྲོ་བ་དང་སེམས་བསྐྱེད་པ་འདིའི་རྗེས་ཟློས་མཛོད། སངས་རྒྱས་ཆོས་དང་སོགས་ལན་གསུམ། དེ་ནས་བསྒོམ་བྱའི་ཏིང་ངེ་འཛིན་འདི་ལྟར་གསལ་ཐོབ་ཅིག། སྟོང་པའི་ངང་ལས་རང་གི་སྙིང་གར་སོགས་ནས་ཧཱུྃ་སྔོན་པོས་མཚན་པར་གྱུར། སློབ་དཔོན་ཐུབ་པའི་དབང་པོར་གསལ་བའི་ཐུགས་ཀར་ཟླ་བ་ལ་ཧཱུྃ་ཡིག་སེར་པོའི་མཐར་སྔགས་ཀྱི་ཕྲེང་བས་བསྐོར་བ། མོས་གུས་མཛད་པས་སྔགས་ཕྲེང་གཉིས་པ་ཆད་དེ་ཞལ་ནས་ཐོན། ཁྱེད་རང་རྣམས་ལྟར་གསལ་བའི་ཞལ་དུ་ཞུགས། ཐུགས་ཀར་ཟླ་བའི་སྟེང་དུ་ཧཱུྃ་ཡིག་གི་མཐར་འཁོད་པར་མོས་ལ་སྔགས་འདིའི་རྗེས་ཟློས་མཛོད། མུ་ནི་ལན་གསུམ། དེ་བཞིན་གཤེགས་པ་ཐམས་ཅད་ཀྱི་གསུང་གི་བྱིན་རླབས་དང་། ཁྱད་པར་སྟོན་པ་ཐུབ་པའི་དབང་པོའི་གསུང་རིག་སྔགས་ཀྱི་བྱིན་རླབས་ཐམས་ཅད་རྡོ་རྗེ་སློབ་མ་འདི་རྣམས་ཀྱི་ངག་ལ་ཐོགས་མེད་དུ་འཇུག་པར་གྱུར་ཅིག། ཅེས་བརྗོད། དེས་སྟོན་པ་ཐུབ་པའི་དབང་པོའི་སྒོམ་བཟླས་ཀྱི་ལུང་ལེགས་པར་ཐོབ་པ་ཡིན་པས་གཏང་རག་ཏུ་མཎྜལ་འབུལ་བར་ཞུ། ཞེས་མཎྜལ་ཕུལ། དགེ་བསྔོ་བྱ། རྗེས་བདག་མདུན་ལ་མཆོད། འདོད་དོན་གསོལ་གདབ། ཡེ་ཤེས་པ་གཤེགས། རང་དམ་ཚིག་པའི་ང་རྒྱལ་གྱིས་སྤྱོད་ལམ་ལ་འཇུག་པ་སྒྲུབ་ཐབས་སུ་བཤད་པ་ལྟར་བྱའོ། ༈། དེ་ནས་ཉེ་སྲས་བརྒྱད་ཀྱི་སྒོམ་ལུང་ཐམས་ཅད་ཆོ་ག་གཅིག་ཁོ་ནས་འགྲོས་ཤེས་པར་བྱ་སྟེ། སྐུ་བརྙན་བྲིས་འབུར་གང་འཛོམ་སོགས་རྟེན་དང་། མཎྜལ་མཆོད་པ་ཅི་འབྱོར་བཤམ། སློབ་དཔོན་གྱིས་སྒོམ་བཟླས་ཉམས་སུ་བླང་། ཐམས་ཅད་དུས་གཅིག་ཏུ་ལུང་འབོགས་པའི་སྐབས་འཇམ་དབྱངས་ནས་ཀུན་ཏུ་བཟང་པོའི་བར་སྒོམ་བཟླས་རྣམས་མཐར་ཆགས་སུ་བཏང་། ཐུན་མཚམས་ཀྱི་བྱ་བར་བཤད་པའི་ཆོས་སྤྱོད་རྣམས་འགྲུབ་ན་ཕན་ཡོན་གྱི་ཡན་ལག་ཏུ་འགྱུར་ཞིང་མི་འགྲུབ་ནའང་ཆོག། སློབ་མ་རྣམས་ལ་ཆབ་བཏང་། གྲལ་དུ་འཁོད་ལ་སེམས་བསྐྱེད་གསལ་གདབ། དེ་ལ་འདིར་སྐབས་སུ་བབ་པའི་གསན་བྱ། དེ་བཞིན་གཤེགས་པ་ཉིད་དང་དགོངས་པ་ཕྲིན་ལས་ཉེ་བར་མཉམ་པའི་རྒྱལ་སྲས་མཆོག་ཆེན་བརྒྱད་པོ་འདི་དག་གདོད་མ་ཉིད་ནས་མངོན་པར་རྫོགས་པ་སངས་རྒྱས་ཀྱི་མཛད་པ་ཡང་དང་ཡང་དུ་བསྟན་ཀྱང་འཁོར་བའི་སེམས་ཅན་མུ་མཐའ་མེད་པ་སྒྲོལ་བའི་ཁྱུ་མཆོག་དཔའ་བོ་ཆེན་པོའི་ཐུགས་བསྐྱེད་རླབས་པོ་ཆེ་སླར་ཡང་བཞེས་ཏེ། ནམ་མཁའ་དང་འགྲོ་བའི་ཁམས་ཇི་སྲིད་དེ་སྲིད་དུ་བཟང་པོ་སྤྱོད་པ་རྒྱ་མཚོས་ཆོས་ཀྱི་དབྱིངས་རྒྱས་པར་གཏམས་ཏེ་མཁའ་ཁྱབ་ཀྱི་ལུས་ཅན་མ་བསྒྲལ་བ་མཐའ་དག་ཡང་དག་པའི་དབྱིངས་སུ་བསྒྲལ་བ་ལ་དུས་གསུམ་དུ་གཤེགས་པའི་འདྲེན་པ་སུས་ཀྱང་བསྒྲུན་དུ་མེད་པའི་རྣམ་ཐར་བསམ་གྱིས་མི་ཁྱབ་པའི་བདག་ཉིད་ངོ་མཚར་རྨད་དུ་བྱུང་བ་སྟེ་འཕགས་པ་དེ་དག་ཐམས་ཅད་ཀྱི་སྒྲུབ་ཐབས་དང་སྒོམ་ལུང་ཆ་ཚང་བ་སྔོན་ཆད་བོད་དུ་མ་བྱུང་བ་ལ། འདི་ནི་འཕགས་ཡུལ་ལྷོ་ཕྱོགས་ར་ཁང་ཙགྨར་སྐུ་འཁྲུངས་པ་མཁས་ཤིང་གྲུབ་པ་བརྙེས་པའི་སློབ་དཔོན་ཤཱཀྱ་རཀྵི་ཏ་ལ་རྡོ་རྗེ་རྣལ་འབྱོར་མས་དངོས་སུ་གནང་བའི་སྒྲུབ་ཐབས་བརྒྱ་དང་བརྒྱད་ཡོད་པ་ལས། སློབ་དཔོན་པཱུརྞ་བཛྲ་ལས་རྗེ་བཙུན་སྒྲོལ་བའི་མགོན་པོས་སྒྲུབ་ཐབས་ཉེར་བཞི་གསན་པའི་ནང་ཚན་ལས་བྱུང་བའི་ཉེ་བའི་སྲས་ཆེན་པོ་བརྒྱད་ཀྱི་བཟླས་ལུང་སྒྲུབ་པ་ལགས། ཚེས་འདི་གང་ལས་བརྒྱུད་པའི་རིམ་པ་ནི། རྡོ་རྗེ་རྣལ་འབྱོར་མ། གྲུབ་ཆེན་ཤཱཀྱ་རཀྵི་ཏ། བུདྡྷ་སྭཱ་མཱི། སུ་ཛ་ཏ། སཱ་དྷུ་ཛྙཱ་ན། སཾ་པྲ་ཀཱིརྟི། བྲམ་ཟེའི་སློབ་དཔོན་བེ་དཱ་བནྡྷུ། བཱི་ར་མི་ཏྲ། པཱརྞ་བཛྲ། ཐམས་ཅད་མཁྱེན་པ་ཏཱ་ར་ནཱ་ཐ་ནས་རིམ་པར་རྩ་བའི་བླ་མ་འདི་ཞེས་བྱ་བའི་བར་དུ་བརྒྱུད་པའི་ཟམ་མ་ཆད་པར་བྱོན་པ་ལགས། དེ་ལྟ་བུའི་སྒོམ་ལུང་རྣམས་རིམ་པར་བསྒྲུབ་པར་བགྱི་བའི་དང་པོ་སངས་རྒྱས་ཐམས་ཅད་ཀྱི་ཡེ་ཤེས་ཀྱི་སྐུ་གཅིག་ཏུ་བསྡུས་པ་འཕགས་པ་འཇམ་དཔལ་གཞོན་ནུར་གྱུར་པའི་སྒོམ་བཟླས་ཀྱི་ལུང་གསན་པའི་ཡོན་ཏུ་དམིགས་ཏེ་མཎྜལ་འབུལ་འཚལ། ཅེས་མཚམས་སྦྱར་ནས་མཎྜལ་འབུལ་དུ་གཞུག། དེ་ནས་ཐེག་པ་ཆེ་ཆུང་གི་ལམ་གྱི་སྒྲུབ་ཐབས་ཐམས་ཅད་ཀྱི་སྔོན་དུ་འགྲོ་བ་སྐྱབས་སུ་འགྲོ་བ་དང་སེམས་བསྐྱེད་པ་འདིའི་རྗེས་ཟློས་མཛོད། སངས་རྒྱས་ཆོས་ཚོགས་ལན་གསུམ། ཁྱད་པར་དུ་གསོལ་བ་འདེབས་པ་འདིའི་རྗེས་ཟློས། སློབ་དཔོན་གྱིས་བདག་ལ་རིག་སྔགས་དམ་པ་སྩལ་དུ་གསོལ། ལན་གསུམ། དེ་ནས་ཁྱེད་རང་རྣམས་གཞན་ཏུ་མ་ཡེངས་པར་ལྷའི་རྣལ་འབྱོར་འདི་བཞིན་ཏུ་བསྒོམ་འཚལ། ཞེས་བརྡ་སྦྱར་ལ། ཤཱུ་ནྱ་ཏཱས་སྟོང་པར་སྦྱང་། ཁྱེད་རང་རྣམས་ཀྱི་སྙིང་གར་པད་ཟླ་ལ་དྷཱི་ཡིག་སོགས་ནས། ཐུགས་ཀར་ཧཱུྃ་གིས་མཚན་པར་གྱུར། བར་མངོན་རྟོགས་ལྟར་བརྗོད། སློབ་དཔོན་ལྷར་གསལ་བའི་ཐུགས་ཀར་ཟླ་བ་ལ་སྔགས་ཀྱི་ཕྲེང་བ། མོས་གུས་མཛད་པས་སྔགས་ཕྲེང་གཉིས་པ་ཆད་དེ་ཞལ་ནས་ཐོན། ཁྱེད་རང་རྣམས་ལྷར་གསལ་བའི་ཞལ་དུ་ཞུགས། ཐུགས་ཀར་ཟླ་བའི་སྟེང་དུ་འཁོད་པར་མོས་ལ་སྔགས་འདིའི་རྗེས་ཟློས་མཛོད། ཅེས་སྔགས་ཀྱི་རྗེས་ཟློས་ལན་གསུམ་གྲུབ་མཐར། དེ་བཞིན་གཤེགས་པ་ཐམས་ཅད་ཀྱི་གསུང་གི་བྱིན་རླབས་དང་། ཁྱད་པར་འཕགས་པ་འཇམ་དཔལ་གཞོན་ནུར་གྱུར་པའི་གསུང་རིག་སྔགས་ཀྱི་ནུས་མཐུ་ཐམས་ཅད་རྡོ་རྗེའི་སློབ་མ་འདི་རྣམས་ཀྱི་ངག་ལ་ཐོགས་མེད་དུ་འཇུག་པར་གྱུར་ཅིག། འདིར་སློབ་དཔོན་དང་ཕྲེང་བ་སྦྲེལ་བ་དང་མཐར་ཕྲེང་བ་སློབ་མའི་མགོར་འཇོག་པའང་ཕྱག་ལེན་ཏུ་འདུག། དེས་འཕགས་པ་འཇམ་དཔལ་དབྱངས་ཀྱི་སྒོམ་ལུང་གསན་གྲུབ་པའི་གཏང་རག་དང་། གཉིས་པ་སངས་རྒྱས་ཐམས་ཅད་ཀྱི་སྙིང་རྗེ་ཆེན་པོའི་རང་གཟུགས་འཕགས་མཆོག་སྤྱན་རས་གཟིགས་དབང་ཕྱུག་གི་སྒོམ་བཟླས་ཀྱི་ལུང་གསན་པའི་ཡོན་ཏུ་དམིགས་ཏེ་མཎྜལ་འབུལ་བར་ཞུ། ཞེས་མཚམས་སྦྱར་ལ་སྐྱབས་སེམས་ནས་བཟུང་སྔ་མ་ལྟར་བཏང་བ་ལས། མངོན་རྟོགས་དང་སྙིང་པོ་སོ་སོའི་སྒྲུབ་ཐབས་ལྟར་བྱ་ཞིང་ལྷའི་མཚན་སྤོ། དེས་ཐམས་ཅད་རིགས་འགྲེ་སྟེ། གསུམ་པ་རྒྱལ་བ་ཐམས་ཅད་ཀྱི་ཐུགས་ཀྱི་གསང་བའི་མཛོད་མཐའ་དག་འཛིན་པ་འཕགས་པ་ལག་ན་རྡོ་རྗེའི། ཞེས་དང་། བཞི་པ་རྒྱལ་ཚབ་ལྷ་བརྒྱའི་མགོན་པོ་མི་ཕམ་བྱམས་པ་མགོན་པོའི། ཞེས་དང་། ལྔ་པ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སའི་སྙིང་པོའི། ཞེས་དང་། དྲུག་པ་བྱང་ཆུབ་སེམས་དཔའ་སེམས་དཔའ་ཆེན་པོ་སྒྲིབ་པ་ཐམས་ཅད་རྣམ་པར་སེལ་བའི། ཞེས་དང་། བདུན་པ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་ནམ་མཁའི་སྙིང་པོའི། ཞེས་དང་། བརྒྱད་པ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་ཀུན་ཏུ་བཟང་པོའི་སྒོམ་བཟླས་ཀྱི་ལུང་། ཞེས་བསྒྱུར། ཐམས་ཅད་ཚར་བ་དང་གཏང་རག་མཎྜལ་འབུལ། བསྔོ་སྨོན་ཇི་ལྟར་འོས་པ་བྱས་པས་འགྲུབ་བོ། ། བདག་བསྐྱེད་རེ་རེ་བཞིན་བསྡུ་ལྡང་བྱས་ཟིན་ཅིང་མདུན་བསྐྱེད་བསྒྲུབ་མི་དགོས་པས་རྗེས་ཆོག་མེད་དོ། ། ངོ་མཚར་སངས་རྒྱས་གྲངས་མེད་བྱོན་གྱུར་ཀྱང་། ། སྙིགས་དུས་སྐྱོབ་པ་ཐུབ་དབང་འདྲ་བ་མེད། ། རྒྱལ་སྲས་སེམས་དཔའ་དུས་གསུམ་གཤེགས་རྣམས་ཀྱིས། ། འཕགས་མཆོག་བརྒྱད་ཀྱི་རྣམ་ཐར་འགྲན་ཟླ་བྲལ། ། དེ་ཕྱིར་ཡོན་ཏན་རྗེས་དྲན་གུས་པའི་བློས། ། འབྲེལ་པ་ཅུང་ཟད་བཞག་ཀྱང་དོན་ཆེའི་ཕྱིར། ། འདི་བྱས་དགེ་བས་བདག་གཞན་འགྲོ་བ་ཀུན། ། རྒྱལ་བ་སྲས་བཅས་རྣམ་ཐར་ཡོངས་འགྲུབ་ཤོག། ཅེས་པ་འདིའང་ཁྱབ་བདག་ཀུན་མཁྱེན་བླ་མ་རིན་པོ་ཆེ་ནས་བཀའ་ལུང་གི་རྗེས་སུ་གནང་བ་བསྩལ་བ་དང་། རང་ཉིད་ཀྱིས་སྔར་བྱས་པའི་ཐུབ་དབང་ཉེ་སྲས་བརྒྱད་དང་བཅས་པའི་མཆོད་ཆོག་ལའང་འདི་དང་འབྲེལ་ན་གནད་དུ་ཆེ་བར་མཐོང་ནས། རྒྱལ་བའི་སྲས་པོའི་མོས་པ་ལམ་བྱེད་ཀརྨ་ངག་དབང་ཡོན་ཏན་རྒྱ་མཚོ་ཕྲིན་ལས་ཀུན་ཁྱབ་དཔལ་བཟང་པོས་ཙཱ་འདྲ་རིན་ཆེན་བྲག་གི་དབེན་ཁྲོད་དུ་སྒྲུབ་ཐབས་རིན་ཆེན་འབྱུང་གནས་ལས་ཁོལ་ཕྱུང་བཀླགས་ཆོག་ཏུ་བཀོད་པ་དགེ་ལེགས་འཕེལ། ། ། ། ཡིག་རྒྱག་པ། འབང་དགའ། སྦྲགས་བསྡུར་པ། འབང་དགའ། ཞུ་བཙ